ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
ഇരുപത്തിയൊന്നാം നൂറ്റാണ്ടിലും ഒരു പശുരാജ്യവും ജനതയും | RISALA WEEKLY
To search in site, type your keyword and hit enter
Article · Articles · Issue · Issue 1199 · കാണാപ്പുറം
കുരുക്ഷേത്ര യുദ്ധത്തില്‍ സ്വന്തം രക്തബന്ധുക്കള്‍ക്കെതിരെ യുദ്ധം നടത്തുന്നതില്‍നിന്ന് വിട്ടുനില്‍ക്കാന്‍ ശ്രമിക്കുന്ന അര്‍ജുനനോട് ശ്രീകൃഷ്ണന്‍ ഓര്‍മിപ്പിക്കുന്നതിങ്ങനെ:
‘ക്ഷത്രിയനെന്ന നിലക്ക് നിനക്കുള്ള പ്രത്യേക കര്‍ത്തവ്യമാലോചിച്ചാല്‍, മതശാസനാനുസൃതമായ സമരത്തേക്കാള്‍ ഉത്തമമായ ഒരു കര്‍മവും നിനക്ക് ചെയ്യാനില്ല. അതിനാല്‍, വൈമുഖ്യം കൈവിടുക.’
സദ്ഭരണം നടത്താന്‍ നിയോഗിക്കപ്പെട്ട ക്ഷത്രിയര്‍ക്ക് ഹിംസയുടെ മാര്‍ഗം സ്വീകരിക്കാം. ചിലപ്പോഴത് അത്യാവശ്യമായും വരും. വെല്ലുവിളി നടത്താനും കൊലകള്‍ പൂര്‍ത്തിയാക്കാനും പരിശീലനം പോലും അനിവാര്യമാണ് ക്ഷത്രിയനെ സംബന്ധിച്ചിടത്തോളം. മതശാസനാനുസൃത സമരത്തിനു (പുതിയകാലഘട്ടത്തിന്റെ പദാവലി ഉപയോഗിച്ചാല്‍ ‘ജിഹാദ് ) ആഹ്വാനം ചെയ്യുന്ന വേദവാക്യത്തിന്റെ സാരമിതാണ്: ‘അസൂയാലുവായ രാജാവിനോട് മല്‍സരിച്ചുപൊരുതി മരിക്കുന്ന ക്ഷത്രിയന്‍ മരണശേഷം സ്വര്‍ഗലോകങ്ങളിലധിവസിക്കുന്നു. യാഗാഗ്‌നിയില്‍ മൃഗങ്ങളെ ബലി കഴിക്കുന്നത്‌കൊണ്ട് ബ്രാഹ്മണരും സ്വര്‍ഗം പൂകുന്നു’.
എന്നാല്‍, മറ്റുള്ളവരെ അക്രമിച്ച് മുറിവേല്‍പിക്കാന്‍ അര്‍ഹതപ്പെട്ട ( ക്ഷത് എന്ന വാക്കിന്റെ അര്‍ഥം മുറിവേല്‍പിക്കുക എന്നാണ് ) വിഭാഗത്തോട് വേദങ്ങളൊന്നും തന്നെ ഗോക്കളെ സംരക്ഷിക്കുന്നതിനു വാളെടുക്കാന്‍ അനുശാസിക്കുന്നില്ല. രണാങ്കണത്തിലെ ഹിംസയും യാഗാഗ്‌നിയിലെ ജന്തുബലിയും ഹിംസയായി കണക്കാക്കുന്നില്ലത്രെ. മൃഗങ്ങളെ കൊല്ലുന്നത് പുണ്യമായാണ് ഹൈന്ദവദര്‍ശനങ്ങള്‍ നോക്കിക്കാണുന്നത്. കാരണം, ബലിക്ക് വിധേയമാവുന്ന മൃഗം പരിണാമപ്രക്രിയകളിലൂടെ സഞ്ചരിക്കാതെ മനുഷ്യജന്മം പെട്ടെന്ന് നേടുകയും യുദ്ധക്കളത്തില്‍ കൊല്ലപ്പെട്ട ക്ഷത്രിയനും ഹോമാദികളിലേര്‍പ്പെട്ടിരിക്കുന്ന ബ്രാഹ്മണനും സ്വര്‍ഗലോകം ലഭിക്കുകയും ചെയ്യുന്നു. (ഭഗവത് ഗീതയഥാരൂപം). ബ്രാഹ്മണന്‍ മൃഗങ്ങളെ കൊന്നാല്‍ സ്വര്‍ഗം. മുസ്‌ലിമോ ദലിതനോ കൊന്നാലോ മരണശിക്ഷ. അതും ഭൂമുഖത്ത്‌വെച്ചുതന്നെ. വേദങ്ങള്‍ പറയുന്നതല്ല, വേദോപനിഷത്തുകളെ തൊട്ട് ആണയിടുന്ന ഹിന്ദുത്വവാദികള്‍ ആസുരതയുടെ വര്‍ത്തമാനകാലത്ത് നടപ്പാക്കുന്ന ശിക്ഷാവിധികളെ കുറിച്ച് മാത്രമാണിവിടെ പരാമര്‍ശിക്കുന്നത്. അല്‍പം കൂടിഹൈന്ദവചിന്തകളിലൂടെ സഞ്ചരിച്ചുനോക്കൂ!
വൈദികപ്രമാണമനുസരിച്ച് അക്രമികള്‍ ആറു കൂട്ടരാണത്രെ: വിഷം കൊടുക്കുന്നവന്‍, വീട് തീവെക്കുന്നവന്‍, മാരകായുധങ്ങള്‍ കൊണ്ട് അക്രമിക്കുന്നവന്‍, സ്വത്ത് കൊള്ളയടിക്കുന്നവന്‍, ഭൂമി കൈയ്യേറുന്നവന്‍, അന്യന്റെ ഭാര്യയെ അപഹരിക്കുന്നവന്‍. ഇത്തരം അക്രമികളെ വധിക്കുന്നത് പാപമല്ല. ഏത് സാധാരണക്കാരനും അനുയോജ്യമായ കര്‍മമാണിതെന്നും വേദം പഠിപ്പിക്കുന്നു. ഇവിടെ ഗോസംരക്ഷണത്തിനു വേണ്ടി ആരെയെങ്കിലും കൊല്ലുന്നത് പാപമല്ലെന്ന് ആധികാരിക ഗ്രന്ഥങ്ങളില്‍ എവിടെയും പരാമര്‍ശിക്കുന്നില്ല. എന്നിട്ടും നമ്മുടെ രാജ്യത്ത് കന്നുകാലികളെ വാഹനങ്ങളില്‍ കയറ്റിക്കൊണ്ടുപോകുന്നത് പോലും മഹാപാപമായി കണ്ട് ശിക്ഷാമുറകള്‍ നടപ്പാക്കുന്നു. അതിന് ഭരണകൂടം ഒത്താശ ചെയ്തുകൊടുക്കുന്നു. നിയമം ഇരകളെ വലയില്‍ കുടുക്കുന്നു. നാഗരികലോകം ആശ്ചര്യത്തോട് കൂടിയാണ് നമ്മുടെ രാജ്യത്ത് ഗോക്കളുടെ പേരില്‍ നടമാടുന്ന അത്യാചാരങ്ങളെനോക്കിക്കാണുന്നത്. ഇരുപത്തിയൊന്നാം നൂറ്റാണ്ടിലും ഇങ്ങനെയൊരു രാജ്യവും ജനതയും! ലജ്ജിപ്പിക്കുന്ന എത്രയെത്ര സംഭവങ്ങളാണ് പശുവെന്ന മൃഗത്തിന്റെ പേരില്‍ ഇവിടെ കെട്ടഴിഞ്ഞുവീണുകൊണ്ടിരിക്കുന്നത്. ഉത്തര്‍പ്രദേശിലെ ദാദ്രിയില്‍ മുഹമ്മദ് അഖ്‌ലാഖ് എന്ന മധ്യവയസ്‌കന്‍ ബലിപെരുന്നാളിനോടനുബന്ധിച്ച് പശുവിനെ അറുത്ത് തിന്നുകയും ഇറച്ചി ഫ്രിജില്‍ സൂക്ഷിക്കുകയും ചെയ്തു എന്ന് പറഞ്ഞാണ് അന്നാട്ടിലെ ഹിന്ദുത്വവാദികള്‍ രാത്രിയില്‍ വീട്ടില്‍നിന്ന് പുറത്തിറക്കിക്കൊണ്ടുപോയി അദ്ദേഹത്തെ തല്ലിക്കൊന്നത്. ഗുജറാത്തിലെ ഉനയില്‍ ചത്തപശുവിന്റെ തോലുരിഞ്ഞെടുത്തുവെന്ന കുറ്റം ചുമത്തി നാല് ദലിത് യുവാക്കളെ നഗ്നരാക്കിനിര്‍ത്തി ക്രൂരമായി മര്‍ദിക്കുകയും നടുറോഡിലൂടെ വലിച്ചിഴക്കുകയും ആ രംഗം മൊബൈലില്‍ പകര്‍ത്തി വാട്‌സ്ആപ്പിലൂടെ നാടുനീളെ പ്രസരിപ്പിച്ച് ഹുങ്ക് കാട്ടുകയും ചെയ്തു. മധ്യപ്രദേശില്‍ രണ്ടു ദലിത് സ്ത്രീകളെ പിടിച്ചുവെച്ച് ക്രൂരമായി മര്‍ദിച്ചത് അവരുടെ കൈയിലുണ്ടായിരുന്നത് പശു ഇറച്ചിയാണ് എന്നാരോപിച്ചായിരുന്നു. വാസ്തവത്തില്‍ പോത്തിറച്ചിയായിരുന്നു കൈവശമുണ്ടായിരുന്നത്. പഞ്ചാബില്‍ ഇതേ കുറ്റം ചുമത്തി രണ്ടു ദലിത് യുവാക്കളെ മര്‍ദിക്കുകയും അവരുടെമേല്‍ മൂത്രമൊഴിച്ച് അവഹേളിക്കുകയും ചെയ്തു. കാശ്മീരില്‍ ഗോക്കളെ ലോറിയില്‍ കയറ്റി കൊണ്ടുപോവുകയാണെന്ന് പറഞ്ഞ് 16വയസ്സുള്ള മുസ്‌ലിം യുവാവിനെ അടിച്ചുകൊന്നു. ഹരിയാനയില്‍ രണ്ടു യുവാക്കളെ മരത്തില്‍ കെട്ടിത്തൂക്കിക്കൊന്നത് ഇവര്‍ കാലിക്കടത്തുകാരാണ് എന്ന് പറഞ്ഞാണ്.
ഹിന്ദുമതാനുയായികള്‍ പശുവിനെ പുണ്യമൃഗമായി കാണുന്നുണ്ട്. കാമധേനു എന്ന സങ്കല്‍പത്തില്‍ ക്ഷേമൈശ്വര്യങ്ങളുടെ പ്രതീകാത്മകതയാണ് ഒളിഞ്ഞിരിക്കുന്നത്. ഇവിടെ പ്രശ്‌നം ഹിന്ദുക്കള്‍ പശുവിനെ പൂജിക്കുന്നുണ്ടോ ഇല്ലേ എന്നല്ല. പ്രത്യുത ഒരു മതവിഭാഗത്തിന്റെ, അതെത്ര വലിയ ഭൂരിപക്ഷമായാലും ശരി, ഗോക്കളോടുള്ള വൈകാരിക ബന്ധം, നിയമം കൈയിലെടുക്കാനും പൗരന്മാരുടെ സ്വസ്ഥ ജീവിതത്തിനു വെല്ലുവിളി ഉയര്‍ത്താനും ആയുധമാക്കാനുള്ള ആസൂത്രിത നീക്കം രാജ്യത്തിന്റെ തന്നെ സമാധാനവും സ്വസ്ഥതയും തകര്‍ക്കുന്നു എന്നതാണ്. ആ വിഭാഗം ആക്രമണോല്‍സുകതയില്‍ വിശ്വസിക്കുന്ന, ഭരണവര്‍ഗം കൂടിയാകുമ്പോള്‍ ഒരു ജനത മാത്രമല്ല രാജ്യം തന്നെ കടുത്ത പ്രതിസന്ധിയിലകപ്പെടുന്നു. അതാണ് രാജ്യത്ത് ഇപ്പോള്‍ സംഭവിച്ചുകൊണ്ടിരിക്കുന്നത്. ഭരണകൂടത്തെയും നിയമപാലകരെയും നോക്കുകുത്തികളാക്കി പശുവിനെ കടത്തിക്കൊണ്ടുപോയി, പശുവിറച്ചി തിന്നു, ഗോമാംസം വിറ്റുവെന്നൊക്കെ വെറുതെ ആരോപിച്ച് ഒരുകൂട്ടം തീവ്ര വലതുചിന്താഗതിക്കാര്‍ കൊടിയ കാപാലികത അഴിച്ചുവിടുന്നു. അതിനുനേരെ ഉത്തരവാദപ്പെട്ടവര്‍ ക്രൂരമായ മൗനം ദീക്ഷിക്കുന്നു. പ്രധാനമന്ത്രി നരേന്ദ്രമോഡിക്ക് ഈ വിഷയത്തില്‍ ഇതുവരെ ഒന്നും പറയാനുണ്ടായിരുന്നില്ല. ‘മന്‍കീബാത്ത്’ എന്ന പരിപാടിയിലൂടെ ഇടക്കിടെ മനസ്സ് തുറക്കാറുണ്ടെങ്കിലും ഇത്തരം അക്രമങ്ങളെ അദ്ദേഹം അലപിച്ചതായി നാം കേട്ടിട്ടേയില്ല. എല്ലാത്തിനുമൊടുവിലിതാ, സാക്ഷാല്‍ നരേന്ദ്രമോഡി ഈ ഗോസംരക്ഷകരൊന്നും യഥാര്‍ഥ പശു സ്‌നേഹികളല്ലെന്നും ഭൂരിഭാഗവും തെമ്മാടികളാണെന്നും പ്രസ്താവിച്ചിരിക്കുന്നു. ആഗസ്റ്റ് ആറ് ഈ വിഷയത്തില്‍ പെട്ടെന്നൊന്നും മറക്കാന്‍ പറ്റില്ല. അന്നേ ദിവസം ഡല്‍ഹിയിലും ഹൈദരബാദിലും മോഡി അതിവാചാലനായി പ്രസംഗിച്ചു. അതില്‍ പ്രസക്തമായത് ഇതാണ്: ”ഈ ഗോരക്ഷകരുടെ കൃത്യങ്ങള്‍ കാണുമ്പോള്‍ എനിക്ക് കോപമടക്കാന്‍ കഴിയുന്നില്ല. രാത്രിയില്‍ ഗുണ്ടായിസം കാണിക്കുന്നവരാണ് പകല്‍ ഗോരക്ഷകരായി നടക്കുന്നത്. ഗോസംരക്ഷണത്തിന്റെ പേരില്‍ നടക്കുന്ന 7080ശതമാനവും സാമൂഹ്യവിരുദ്ധരാണ്. ” ഇത്തരം സാമൂഹ്യവിരുദ്ധരുടെ കൈയാല്‍ കൊല്ലപ്പെടുന്നവരുടെ പേരില്‍ അശ്രുപൊഴിക്കാനും അദ്ദേഹം മറന്നില്ല: ” നിങ്ങള്‍ എന്തിനു എന്റെ ദലിത് സഹോദരങ്ങളെ ആക്രമിക്കുന്നു? നിങ്ങള്‍ എന്നെ ആക്രമിച്ചോളൂ. നിങ്ങള്‍ എന്തിനു ദലിതര്‍ക്ക്‌നേരെ വെടിയുതിര്‍ക്കുന്നു. നിങ്ങള്‍ എന്നെ വെടിവെച്ചുകൊന്നോളൂ.”
എവിടുന്ന് നിര്‍ഗളിച്ചു മോഡിയുടെ ഈ ദലിത് സ്‌നേഹം? രാഷ്ട്രീയമായി കാലിന്നടിയിലെ മണ്ണ് ഇളകിത്തീരുകയാണെന്ന തിരിച്ചറിവല്ലാതെ, മോഡിയുടെ ഈ മാനസാന്തരത്തിനു ഒരു ന്യായീകരണവും ആര്‍ക്കും നിരത്താനാവില്ല. സമീപകാലത്ത് യു.പിയിലും ഗുജറാത്തിലും ആന്ധ്രയിലും മറ്റും രൂപപ്പെട്ടുവന്ന ദലിത് ഐക്യ മുന്നേറ്റങ്ങള്‍ ഹിന്ദുത്വ രാഷ്ട്രീയത്തിനു മുന്നില്‍ അപൂവര്‍മായ വെല്ലുവിളിയാണ് ഉയര്‍ത്തുന്നത്. ഉന സംഭവത്തിനു ശേഷം അഹ്മദാബാദ് നഗരത്തിലടക്കം ആളിപ്പടര്‍ന്ന ദലിത് പ്രക്ഷോഭം, ദലിത്മുസ്‌ലിം ഐക്യകാഹളമായി ഉയര്‍ന്നുകേട്ടതും പതിനായിരങ്ങള്‍ തെരുവിലിറങ്ങിയതും ഗുജറാത്ത് നഷ്ടപ്പെടുകയാണെന്ന ഭീതി ജനിപ്പിച്ചിട്ടുണ്ടാവുക സ്വാഭാവികം. അടുത്തവര്‍ഷം നടക്കാനിരിക്കുന്ന നിയമസഭാ തെരഞ്ഞെടുപ്പില്‍ ദലിത് വോട്ട് നിര്‍ണായ കമാണെന്നും യു.പിയില്‍ ബഹുജന്‍സമാജ്‌വാദി നേതാവ് മായാവതിക്കൊപ്പമേ അധഃസ്ഥിത വിഭാഗം നിലകൊള്ളുകയുള്ളൂവെന്നുമുള്ള കണക്കുകൂട്ടലുകള്‍ മോഡിഅമിത്ഷാ പ്രഭൃതികളെ വല്ലാതെ പരിഭ്രാന്തരാക്കിയിട്ടുണ്ട്. തന്നെ വെടിവെച്ചുകൊന്നാലും ദലിതരെ വെറുതെവിട്ടോളൂ എന്ന വാചാടോപത്തിന്റെ പ്രേരണ ഇതല്ലാതെ മറ്റൊന്നുമല്ല. അതേസമയം, ഹിന്ദുത്വ പ്രത്യയശാസ്ത്രം ദലിത്അവര്‍ണവിഭാഗത്തോട് അടിസ്ഥാനപരമായി വെച്ചുപുലര്‍ത്തുന്ന നിലപാട് അറിയുന്നവര്‍ക്ക് ഇപ്പോള്‍ അരങ്ങേറുന്ന പീഡനങ്ങളിലൊന്നും അദ്ഭുതപ്പെടാനില്ല. കാരണം, ദലിതുകളും ‘മ്ലേച്ഛരായ’ മുസ്‌ലിംകളുമൊക്കെ രണ്ടാംകിട മനുഷ്യരാണെന്നും പൂര്‍ണപൗരത്വം അവര്‍ക്ക് അവകാശപ്പെടാന്‍ അര്‍ഹതയില്ലെന്നും വിശ്വസിക്കുന്നവരാണ് ഇക്കൂട്ടര്‍. പ്രധാനമന്ത്രിയുടെ അഭിപ്രായം വരുന്നതിനു മുമ്പ് തന്നെ, കേന്ദ്ര സാമൂഹികക്ഷേമ, ശാക്തീകരണ മന്ത്രി താവര്‍ ചന്ദ് ഗെഹ്‌ലോട്ട് ഈ ഗോസംരക്ഷകരെ കുറിച്ച് പറഞ്ഞത് എന്താണെന്നല്ലേ? ‘ഇവയെല്ലാം സാമൂഹ്യ സംഘടനകളാണ്. ഗോക്കളുടെ സംരക്ഷണത്തിനാണ് അവ പ്രവര്‍ത്തിക്കുന്നത്. സാമൂഹ്യതിന്‍മകള്‍ വിപാടനംചെയ്യാന്‍ അവക്ക് സാധിക്കും’. ഈ സാമൂഹ്യ കൂട്ടായ്മകള്‍ക്ക് ഗോവധം പോലുള്ള ദുഷ്ടതകള്‍ ഇല്ലാതാക്കാന്‍ സാധിക്കുമെന്ന പ്രസ്താവത്തിലൂടെ യഥാര്‍ഥത്തില്‍ മന്ത്രി ദളിതുകള്‍ക്കും മുസ്‌ലിംകള്‍ക്കും എതിരായ തെമ്മാടിത്തര ങ്ങളെ ന്യായീകരിക്കുകയും വെള്ള പൂശുകയും ചെയ്യുകയായിരുന്നു. ഹിന്ദുത്വ ആശയസംഹിത വിഭാവന ചെയ്യുന്ന സാമൂഹിക വ്യവസ്ഥിതിയില്‍ ചാതുര്‍വര്‍ണ്യത്തിനു പുറത്ത് മാത്രം ഇടമുള്ള ദളിതുകളെ അംഗീകരിക്കാത്തത് കൊണ്ടാണ് ഏത് കലാപത്തിലും മുസ്‌ലിംകളോടൊപ്പം അവരും ഇരകളാവുന്നത്. ഹൈദരാബാദ് കേന്ദ്രസര്‍വകാലാശാലയില്‍ രോഹിത് വെമുലയും ജെ.എന്‍.യുവില്‍ കനയ്യ കുമാറും സംഘവും ഐ.ഐ.ടി മദ്രാസിലെ അംബേദ്ക്കര്‍പെരിയാര്‍ സ്റ്റഡി സര്‍ക്കിളും നാന്ദി കുറിച്ച ജാതീയ ഉച്ചനീചത്വങ്ങളില്‍നിന്നുള്ള വിമോചനത്തിന്റെ കാതല്‍ തന്നെ, ദളിതുകളുടെ പൗരാവകാശ പ്രഖ്യാപനമായിരുന്നു. സാക്ഷാല്‍ പ്രധാനമന്ത്രി നരേന്ദ്രമോഡി, ദളിതുകളെയും മുസ്‌ലിംകളെയും പൂര്‍ണമനുഷ്യരായികാണുന്നില്ല. ഗുജറാത്ത് മുഖ്യമന്ത്രിയായിരിക്കെ, ‘സാമാജിക് സംരാഷ്ട്ര’ എന്നപുസ്തകം പ്രകാശനം ചെയ്യവെ, മോഡി ദളിതുകളെ സമീകരിച്ചത് മാനസികമായി വൈകല്യമുള്ള കുട്ടികളോടാണ്. അദ്ദേഹം മുഖ്യമന്ത്രിയായിരുന്ന പത്തുവര്‍ഷത്തിനിടയില്‍ ഒരിക്കല്‍ പോലും പട്ടികജാതി/പട്ടികവര്‍ഗത്തിന്റെ ക്ഷേമത്തിനായുള്ള യോഗം വിളിച്ചുകൂട്ടിയിരുന്നില്ല. 27,900 തസ്തികകള്‍ ഒഴിഞ്ഞുകിടന്നിട്ടും അവ നികത്താന്‍ നടപടി സ്വീകരിച്ചില്ല. പട്ടികജാതി, വര്‍ഗക്ഷേമപദ്ധതികള്‍ക്കായുള്ള ബജറ്റില്‍ ഗണ്യമായി കുറവ് വരുത്തി.
ഗുജറാത്തില്‍ 2002ല്‍ നടമാടിയ ആസൂത്രിതമായ ന്യൂനപക്ഷ കൂട്ടഹത്യയുടെ പേരില്‍ മോഡി ഇതുവരെ രാജ്യത്തോട് ക്ഷമാപണം നടത്താന്‍ തയാറായിട്ടില്ല എന്ന വസ്തുത മുന്നില്‍വെച്ച് വേണം ഇപ്പോഴത്തെ ഖേദപ്രകടനത്തെയും അധരവ്യായാമത്തെയും നോക്കിക്കാണാന്‍. 2013ല്‍ ഗുജറാത്ത് വംശഹത്യയെ കുറിച്ച് ചോദിച്ച റോയിട്ടര്‍ റിപ്പോര്‍ട്ടര്‍ക്ക് നല്‍കിയ മറുപടി ആഗോളമാധ്യമങ്ങളടക്കം വന്‍ പ്രാധാന്യത്തോടെ , മോദിയുടെ മനസ്സിനെ തുറന്നുകാട്ടാന്‍ പ്രയോജനപ്പെടുത്തിയതാണ്. ഏതെങ്കിലുമൊരാള്‍ കാറില്‍ സഞ്ചരിക്കുമ്പോള്‍ പട്ടിക്കുട്ടിയുടെമേല്‍ ടയര്‍ കയറിയാല്‍ പിന്‍സീറ്റിലിരിക്കുന്ന ആള്‍ക്ക് വേദന ഉണ്ടാവുക സ്വാഭാവികമല്ലേ എന്ന് പറഞ്ഞ് വിഷയത്തെ അതീവ ലളിതവത്കരിച്ച് അവതരിപ്പിച്ചപ്പോള്‍ ‘ദി വാഷിംഗ്ടണ്‍ പോസ്റ്റ് ( 2013 ജൂലൈ 12 ) നല്‍കിയ തലക്കെട്ട് ഇങ്ങനെ:’കിറശമ ചമൃലിറൃമ ങീറശ: ഘലെേ ജീഹശശേര െഴീ ീേ വേല റീഴ’െ. ഗോരക്ഷകരുടെ ചെയ്തികള്‍ ഇപ്പോള്‍ തന്നെ രോഷാകുലനാക്കുന്നുവെന്ന് പറയുന്നതിലെ കാപട്യം എത്ര കഠോരം! ഗോവധ നിരോധത്തിനു വേണ്ടി എന്നെന്നും മുന്നിലുണ്ടായിരുന്ന പ്രസ്ഥാനമാണ് ആര്‍.എസ്.എസ്. ഗോരക്ഷക് സമിതികള്‍ മതാനുശാസനകളിലൂടെ പ്രചോദിതമായല്ല, പശുക്കളുടെ പേരില്‍ തെരുവിലിറങ്ങിയിരിക്കുന്നത്. ഹിന്ദുത്വയെ സംബന്ധിച്ചിടത്തോളം ഹൈന്ദവരെ ഒന്നിപ്പിക്കാനും വോട്ട് ഏകോപിപ്പിക്കാനുമുള്ള ഒരുപാധി മാത്രമാണ് ഗോസംരക്ഷണത്തിന്റെ പേരിലുള്ള ഏത് നീക്കവും. അതുകൊണ്ടാണ് പശുക്കളെ സംരക്ഷിക്കാനെന്ന പേരില്‍ ചെയ്യുന്ന എന്തു തോന്ന്യാസത്തിനും ബി.ജെ.പി കൂട്ടുനില്‍ക്കുന്നത്. അധികാരത്തില്‍ താമര വിരിഞ്ഞ നാട്ടിലാണ് ഇത്തരം തെമ്മാടിക്കൂട്ടങ്ങള്‍ സൈ്വരവിഹാരം നടത്തുന്നത്. പശു ഹിന്ദുക്കളുടെ വിശുദ്ധമൃഗത്തില്‍നിന്ന് ഹൈന്ദവദേശീയതയെ പുഷ്ടിപ്പെടുത്തുന്ന ഒരു പ്രതീകമായിമാറുന്നത് പത്തൊമ്പതാം നുറ്റാണ്ടിലാണ്. ഗോക്കളെ അറുത്തുതിന്നുവരെ അന്യരായും ശത്രുക്കളായും കാണുന്ന തീവ്ര വലതുപക്ഷ കാഴ്ചപ്പാട് വളര്‍ന്നുവന്ന ചരിത്രപശ്ചാത്തലം പരിശോധിച്ചാല്‍ അറിയാം ഒരു മൃഗത്തിന്റെ പേരില്‍ പ്രവിശാലമായ ഒരു രാജ്യം ഇത്രമാത്രം ദുരിതങ്ങള്‍ അനുഭവിക്കേണ്ടവന്നത് ഭൂമുഖത്ത് മറ്റെവിടെയും കാണില്ല. ദളിതരടക്കമുള്ള ഭൂരിപക്ഷം വരുന്ന ബ്രാഹ്മണ ഇതര വിഭാഗങ്ങള്‍ പാല്‍ വറ്റിയ, പ്രയോജനമില്ലാത്ത ആട്മാടുകളെ അറുക്കുന്നത് ജീവിതശൈലിയാക്കി മാറ്റിയവരാണെങ്കിലും ഗോസംരക്ഷണത്തിന്റെ പേരിലുള്ള ഇറങ്ങിപ്പുറപ്പാട് പല ദിക്കുകളിലും കുഴപ്പങ്ങള്‍ സൃഷ്ടിച്ചു. ആര്യസമാജ് സ്ഥാപകനായ സ്വാമി ദയാനന്ദ സരസ്വതിയാണ് രാജ്യമൊട്ടുക്കും സഞ്ചരിച്ച് ഗോസംരക്ഷണ സൊസൈറ്റികള്‍ക്ക് രൂപം നല്‍കിയത്. നിയമനിര്‍മാണത്തിലൂടെ ഗോവധം നടപ്പാക്കാന്‍ ബ്രിട്ടീഷ് സര്‍ക്കാരില്‍ ലക്ഷക്കണക്കിനു ഹിന്ദുക്കള്‍ ഒപ്പിട്ട നിവേദനം നല്‍കിയപ്പോള്‍ സ്വാഭാവികമായും മുസ്‌ലിം സമുദായവുമായുള്ള ഏറ്റുമുട്ടലിലാണ് അത് കലാശിച്ചത്. 189293കാലഘട്ടത്തില്‍ പഞ്ചാബ്, യു.പി, ബംഗാള്‍, മഹാരാഷ്ട്ര തുടങ്ങിയ സംസ്ഥാനങ്ങളില്‍ വ്യാപകമായി ഹിന്ദുമുസ്‌ലിം കലാപങ്ങള്‍ പൊട്ടിപ്പുറപ്പെട്ടു. കോണ്‍ഗ്രസിലെ വലതുപക്ഷ ചിന്താഗതിക്കാരാണ് ഗോവധനിരോധം ഭരണഘടനയില്‍ എഴുതിവെക്കണമെന്ന് കോണ്‍സ്റ്റിയുവന്റ് അസംബ്ലിയില്‍ ശക്തമായി വാദിച്ചത്. പക്ഷേ, ജവഹര്‍ലാല്‍ നെഹ്‌റുവിനെ പോലുള്ളവര്‍ അതിനു സമ്മതിച്ചില്ല. അങ്ങനെയാണ് മാര്‍ഗനിര്‍ദേശക തത്ത്വങ്ങളില്‍ 48ാം ഇനമായി ഉള്‍ക്കൊള്ളിച്ചത്. കൃഷിയും കന്നുകാലിവളര്‍ത്തലും ആധുനികവും ശാസ്ത്രീയവുമായ രീതിയില്‍ പോഷിപ്പിക്കുന്നതിനു രാജ്യം ശ്രമിക്കുമെന്നും പശുവും പശുക്കിടാവും പാല്‍ ചുരത്തുന്ന മറ്റു മൃഗങ്ങളും അറുക്കപ്പെടുന്നത് തടഞ്ഞ് നല്ല ഇനത്തില്‍ പെടുന്നവയുടെ പ്രജനനം പ്രോല്‍സാഹിപ്പിക്കുമെന്നുമാണ് ഈ ഖണ്ഡിക പറയുന്നത്. പൂര്‍ണ ഗോവധ നിരോധം ഏര്‍പ്പെടുത്തുമെന്നോ ഗോക്കളെ ശല്യം ചെയ്യുന്നവരെയും അറുക്കുന്നവരെയും നിയമപരമായി നേരിടണമെന്നോ എവിടെയും അനുശാസിക്കുന്നില്ല. പരമോന്നത നീതിപീഠത്തിന്റെ എത്രയോ വിധികളില്‍ പ്രയോജനരഹിതമായ പശുവിനെയും കാളകളെയും അറുക്കാമെന്നും വിവിധ ആവശ്യങ്ങള്‍ക്കായി ഉപയോഗിക്കാമെന്നും വ്യക്തമാക്കിയിട്ടുണ്ട്. അഖില ഭാരത് ഗോസേവ സംഘും ആന്ധ്രപ്രദേശ് സര്‍ക്കാരും തമ്മിലുള്ള കേസില്‍ 48ാം ഖണ്ഡിക പശുവിനെയും കിടാവിനെയുമടക്കം ആടുമാടുകളെ അറുക്കുന്നതില്‍ പൂര്‍ണ നിരോധം ഏര്‍പ്പെടുത്തണമെന്ന് നിര്‍ദേശിക്കുന്നില്ലെന്ന് കോടതി വ്യക്തമാക്കിയിട്ടുണ്ട്.
പശുക്കളോടുള്ള ആദരവോ ഭരണഘടനാ നിര്‍ദേശങ്ങളോടുള്ള പ്രതിബദ്ധതയോ ഒന്നുമല്ല ഇക്കൂട്ടരെ ഗോസംരക്ഷകരാക്കിയിരിക്കുന്നത്. ആണെങ്കില്‍ ഉത്തരേന്ത്യയുടെ തെരുവുകളില്‍ ദിനേന നൂറുകണക്കിന് പശുക്കള്‍ പട്ടിണി കിടന്ന് ചത്ത് വീഴുന്ന ദയാര്‍ഹമായ അവസ്ഥ സൃഷ്ടിക്കപ്പെടുമായിരുന്നില്ല. ആഗസ്റ്റ് എട്ടിന് ലോക്‌സഭയില്‍ കോണ്‍ഗ്രസിലെ പ്രമോദ് തിവാരി, രാജസ്ഥാനിലെ സര്‍ക്കാര്‍ വക പുനരധിവാസ കേന്ദ്രത്തില്‍ ആയിരത്തോളം പശുക്കള്‍ ചത്തൊടുങ്ങിയതിനെ കുറിച്ച് വികാരഭരിതമായി പറഞ്ഞപ്പോള്‍ പ്രധാനമന്ത്രി മോഡിക്ക് മറുപടി ഉണ്ടായിരുന്നില്ല. ‘പശുക്കളെ ആസൂത്രിതമായി കൊല്ലുന്നതിനു പിന്നില്‍ പ്രവര്‍ത്തിക്കുന്നത് ആരാണെന്നും എന്തു നടപടിയാണ് കേന്ദ്രം കൈകൊള്ളാന്‍ പോകുന്നതെന്നുമാണ് അദ്ദേഹത്തിന്റെ ചോദ്യം. സര്‍ക്കാര്‍ ആലയില്‍ ജോലി ചെയ്യുന്ന 266 തൊഴിലാളികള്‍ ജൂലൈ 21തൊട്ട് പണിമുടക്കിലേര്‍പ്പെട്ടപ്പോള്‍ പുല്ലോ വെള്ളമോ കിട്ടാതെ ആയിരത്തോളം പശുക്കള്‍ അഞ്ചടി ഉയരത്തിലുള്ള ചാണകത്തില്‍ കിടന്ന് ചാവുകയായിരുന്നുവത്രെ.
നിഷ്പക്ഷമായി ഒന്ന് ചിന്തിച്ചുനോക്കൂ. ഒരു ഭാഗത്ത് സര്‍ക്കാര്‍ വക താവളങ്ങളില്‍ ഗോമാതാവ് പട്ടിണി കിടന്നു ചാവുന്നു. തെരുവുകളില്‍ അലഞ്ഞുതിരിഞ്ഞ് ജീവിതാന്ത്യം കാണുന്ന ഗോക്കള്‍ ശവങ്ങളായി വീണ് ഗുരുതരമായ അന്തരീക്ഷമലിനീകരണം സൃഷ്ടിക്കുന്നു. ആ ശവങ്ങള്‍ എടുത്ത് കുഴിച്ചിടാന്‍ വിധിക്കപ്പെട്ട പാവം ദളിതുകള്‍, അതിന്റെ തോല്‍ ഉരിഞ്ഞ് ചില്ലിക്കാശ് സമ്പാദിക്കാന്‍ നോക്കിയാലോ അത് നമ്മുടെ രാജ്യത്ത് മഹാപാപം! മുസ്‌ലിം ഇറച്ചി തിന്നാല്‍, അത് തെരുവിലിട്ട് കൊല്ലാന്‍ മാത്രം നിയമവിരുദ്ധം! ഈ രാജ്യത്തിനു എങ്ങനെ മുന്നോട്ടുപോകാനാവും? അന്ധവിശ്വാസവും വിശ്വാസമിഥ്യകളും താലോലിക്കുന്നതിനു സമൂഹത്തിന്റെ മേല്‍ ക്രൂരത അടിച്ചേല്‍പിക്കുന്ന കൈരാതമാണ് ഹിന്ദുത്വയുടെ അടിസ്ഥാന സംസ്‌കാരം. ആ സംസ്‌കാരത്തെ കുറിച്ച് എട്ട് ദശകങ്ങള്‍ക്ക് മുമ്പ് ബാബാ സാഹെബ് അംബേദ്ക്കര്‍ ജോണ്‍ ആഡംസിനെ ഉദ്ധരിച്ച് നമ്മെ ഓര്‍മിപ്പിച്ചത് ശ്രദ്ധിക്കുക: ”ചരിത്രത്തിന്റെ വായിച്ചുമടക്കിയ ഓരോ താളിലും നമുക്ക് ലഭിക്കുന്നത്, ജനങ്ങള്‍ നിയന്ത്രണ വിധേയരല്ലാതാകുമ്പോള്‍, അനിയന്ത്രിതാധികാരത്തോടുകൂടിയ ഏതൊരു രാജാവിനെപ്പോലെയും സെനറ്റുപോലെയും നീതിരഹിതരും മര്‍ദകരും മൃഗതുല്യരും പ്രാകൃതരും ക്രൂരരുമായിത്തീരുന്നതിന്റെ അവക്രമായ തെളിവുകളാണ്. ഭൂരിപക്ഷം ഒന്നൊഴിയാതെ, എന്നെന്നും ന്യൂനപക്ഷത്തിന്റെ അവകാശങ്ങള്‍ ബലാല്‍ക്കാരമായി അപഹരിച്ചിരുന്നു.” എല്ലാ ഭൂരിപക്ഷങ്ങളും നിയന്ത്രണസന്തുലനങ്ങള്‍ക്കു വിധേയമാക്കപ്പെടണമെങ്കില്‍ അതു കൂടുതലായി വേണ്ടത് ഹിന്ദുക്കളുടെ കാര്യത്തിലാണ് എന്നാണ് അംബേദ്ക്കര്‍ പറഞ്ഞുനിറുത്തുന്നത്.
ഇരുപത്തിയൊന്നാം നൂറ്റാണ്ടിലും ഒരു പശുരാജ്യവും ജനതയും added by Risala Weekly on August 23, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech